ผู้เสียหายจะต้องมาร้องทุกข์กับพนักงานสอบสวน เพื่อให้ดำเนินคดีกับผู้กระทำความผิด
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ กล่าวถึงกรณีที่ผู้ใช้ TikTok รายหนึ่ง มักจะนำเสนอวีดิโอที่มีเนื้อหาล้อเลียนเสียดสี เด็กและเยาวชนที่มีฐานะยากจนและถูกผู้ใช้สื่อสังคมออนไลน์โจมตีอย่างหนัก จนผู้ใช้ TikTok รายดังกล่าว ได้ออกมาขอโทษและลบบัญชีของตนออกไป โดยระบุว่า การกระทำดังกล่าว เป็นลักษณะของการระรานทางไซเบอร์ หรือ Cyberbullying ที่เคยเกิดขึ้นมาแล้วหลายครั้ง กับบุคคลจำนวนมาก ในกรณีนี้มีการพุ่งเป้าไปที่เด็กและเยาวชน ที่มีฐานะยากจน ส่งผลต่อจิตใจของผู้อื่นและยังเป็นการซ้ำเติมจิตใจในช่วงการระบาดของโรคโควิด-19 อีกด้วย ตามกฎหมายการกระทำดังกล่าว หากสามารถระบุตัวบุคคลที่ถูกกล่าวถึงได้ว่าเป็นใคร อาจจะเข้าข่ายความผิดฐานหมิ่นประมาท มีโทษจำคุกไม่เกิน 1 ปี ปรับไม่เกิน 20,000 บาท หรือทั้งจำทั้งปรับ ซึ่งผู้เสียหายจะต้องมาร้องทุกข์กับพนักงานสอบสวน เพื่อให้ดำเนินคดีกับผู้กระทำความผิดต่อไปรองโฆษกสำนักงานตำรวจแห่งชาติ ย้ำว่า หากพบเห็นการ Cyberbullying อย่าแชร์ต่อ อย่าคอมเมนต์ อย่าไปยุ่งเกี่ยวไม่ว่าจะทางใด เพื่อให้ทุกคนร่วมเป็นส่วนหนึ่งในการป้องกันปัญหาและอย่าใช้สื่อสังคมอออนไลน์ในลักษณะที่สุ่มเสี่ยงว่าจะผิดกฎหมาย หรือใช้เป็นเครื่องมือในการทำร้ายผู้อื่น